Referat styregruppemøde Nordfyns Hjortelaug 08.05.2025. Vært Carsten Søborg Hansen, Søndersø

Deltagere: Hans Kristian Nielsen (HKN), Allan Ulriksen (AU), Carsten Søborg Hansen (CSH), Rasmus Damgaard (RD), Jan Hjeds (JH)(referent), Steffen Sørensen (SS), Carsten Andersen (CA)

Afbud: Arne Eriksen, Peder Træholdt, Erik Sørensen, Lars Skaaning, Ole Lund

Dagsorden:

1. Hvor er vi med indstilling af jagttider.
2. Hjortegruppen Fyn/ Bornholmer forslag./ Årsmøde/ Kronvildt.?
3. Hvordan opfylder vi målsætning som er sat af Vildtforvaltningsrådet ?
4. Ændring af Zone kort ved optælling.
5. Nyt fra møde med kontakt personer fra andre laug.
6. Evt / næste møde 28 august.

Ad 1:

Nordfyns Hjortelaug indsendte i september 2024 indstilling om nye jagttider til Hjortevildtgruppen Fyn.

HKN og JH har hos Hjortevildtgruppen Fyn, dels formand Christian Ahlefeldt-Laurvig (CAL), dels sekretær Christian Buhl, efterspurgt, om Nordfyns Hjortelaugs indstilling til fremtidige jagttider for dåvildt var behandlet, og videregivet til Den Nationale Hjortevildtgruppe og Vildtforvaltningsrådet. Begge oplyste, samstemmende med CA, som er DJs medlem i Hjortevildtgruppen Fyn, at der intet var sket. CAL oplyste videre, at ”alt var i spil”, og at der var mange forskellige løsningsmodeller til at nå Vildtforvaltningsrådets målsætning, som blev drøftet. HKN oplyste, at det er op over, med indstilling af nye jagttider, da indstillinger skal igennem en langstrakt sagsbehandling i flere administrative led, inden de nye jagttider kommer sommeren 2026.

Ad 2:

CA oplyste, at han trods gentagne henvendelser til gruppens medlemmer via mail, ingen svar modtog, og at han havde opgivet arbejdet i gruppen og ”kastet håndklædet i ringen”. HKN oplyste ligeledes ikke at have modtaget svar på gentagne mail henvendelser til Hjortevildtgruppen Fyn.

CA har fra Hjortevildtdøgnet 2024 viderebragt et forslag fra Bornholm om fremtidig forvaltning.   
HKN undrede sig over forslaget, set i lyset af, at Nordfyns Hjortelaug har indsendt et andet forslag. Forslaget omfatter et arealkrav om, at der højst kan skydes 1 hjort pr påbegyndt 100 ha. Det blev drøftet, at denne regel ikke vil bidrage til opfyldelse af målsætningen.

Ca sagde, det var et forslag til Årsmødet i den regionale hjortevildt gruppe, så der var forskellige indslag, til behandling, ligesom Kronvildt på Fyn kunne diskuteres .

Styregruppen konkluderede, at Nordfyns Hjortelaug ikke går ind for forslaget.

Hjortevildtgruppen Fyn skal ifølge gruppens forretningsorden afholde et årsmøde. Det blev drøftet, at gruppen ikke har afholdt årsmøde siden 2023. Det har tidligere været oplyst, at der ville blive afholdt årsmøde i maj 2024, men der er pt. intet aftalt, organiseret eller indkaldt.

Samlet var der enighed om, at situationen i Hjortevildtgruppen Fyn er uholdbar og kritisabel. En fungerende Hjortevildtgruppe Fyn er vigtig for Nordfyns Hjortelaug, fordi Hjortevildtgruppen Fyn er laugets eneste mulige kanal til at indmelde forslag til jagttider eller anden regulering.

Det blev drøftet, om og hvordan Nordfyns Hjortelaug kan bidrage til at re-vitalisere Hjortevildtgruppen Fyn.

Det blev aftalt, at CA skulle kontakte Vildtforvaltningsrådets formand Jan Eriksen for forslag.

Det blev aftalt, at CA skulle meddele DJ region 5, at CA udtræder af Hjortevildtgruppen Fyn og stiller sit kandidatur til rådighed.

Ifølge Hjortevildtgruppen Fyns forretningsorden har DJ retten til formandsposten i gruppen. Det blev drøftet, om DJ kan stille med en kvalificeret formand til re-vitalisering af Hjortevildtgruppen Fyn.

Situationen med 100 – 150 stykker kronvildt på Fyn uden en forvaltningsplan blev drøftet. AU fandt at kronvildt på Fyn var uønsket, men der var enighed i styregruppen om, at når nu bestanden er her, er det nødvendigt med en forvaltningsplan. Denne forvaltningsplan bør omfatte en særfredning af kronHJORT.

Det blev aftalt, at kronvildt skal drøftes på næste årsmøde i Nordfyns Hjortelaug.

Ad 3.

Det blev drøftet, hvordan vi opfylder Vildtforvaltningsrådets målsætning.   
Rundt om bordet blev foreslået kortere jagttid, samt samme korte jagttid for spidshjort. Flere nævnte krav om at skyde 1 då og 2 kalve som forudsætning for at kunne skyde 1 hjort. CSH fortalte, at der i jagtlejekontrakt med Hofmandsgave var sådan et krav, samt kvote på hjort, og at spidshjort også talte som hjort. Flere (AU, RD, JH) nævnte, at de gik ind for alt, hvad der begrænsede afskydningen af hjorte. RD anførte, at det er december jagttiden, der dræber - medfører, at alt for mange og for unge hjorte bliver skudt. HKN og SS anførte, at der skal være plads til den lille mand. HKN anførte, at det ikke er på de store ejendomme, at der bliver skudt mange hjorte.   
JH spurgte, hvad der kunne gøres videre, hvis den foreslåede kortere jagttid ikke er nok til at nå vildtforvaltningsrådets målsætning. Der blev ingen konklusion.  
JH spurgte videre, hvad der kunne gøres for at komme problemet til livs, at der sidder nogle få jægere på små arealer og skyder mange dyr, helt ude af overensstemmelse med jagtetiske regler om afskydning i forhold til bæredygtighed. Nogle mente, at løsningen var dialog, andre mente, at problemet ikke kan løses uden lovgivning.  
HKN slog fast, at vi aldrig vil komme i mål med frivillig samforvaltning.

Det blev konkluderet, at Nordfyns Hjortelaug ønsker at regulere jagttiden, indtil der er målopfyldelse.

Ad 4.

Det blev besluttet at revidere zonekortet for optælling. Kortet følger ikke kommunegrænsen korrekt omkring Diget; dette skal korrigeres. Det blev besluttet at lægge zone 4 og zone 5 sammen til en zone. HKN forsøger at finde en person til at opdatere kortet.

Ad 5.

HKN oplyste, at der ved et møde i Årslev i regi DJ kreds 5 er etableret et hjortevildtforum, som samler aktører fra de tidligere fynske hjortelaug. Det er aftalt, at der skal afholdes 3-5 møder årligt. Der er p.t. tilslutning fra Nordfyn, Sydvestfyn, Kerteminde, Nyborg og Langeland, men endnu ikke tilslutning fra Assens, Middelfart og Odense. Ikke alle i det nyetablerede forum gik ind for Nordfyns Hjortelaugs forslag om kortere jagttid.

Ad 6.

Afskydning af råvildt under trykjagt i januar, herunder fællestrykjagt (dåvildtets dag), er uønsket. JH havde undersøgt, hvor meget råvildt der blev nedlagt i januar, fordi styregruppen overvejede at anmode om fredning af råvildt i januar. RD bakkede ikke op, og styregruppen besluttede at droppe tanken. Det blev besluttet at opfordre jagtforeningerne til at henstille, at der ikke skydes råvildt ved trykjagt på dåvildt, herunder ved dåvildtets dag.

JH viste redegørelse fra DCE Århus Universitet om hjortevildtforvaltning, hvor det dokumenteres, at der, som bestanden forvaltes nu, bliver udtaget ca. 0,3 – 0,4 moden hjort pr. 100 dyr i vinterbestand, og at der kunne udtages ca. 9 gange så mange, nemlig 2,7 modne hjorte pr. 100 dyr i vinterbestand, hvis bestanden blev forvaltet så der var en naturlig alders- og kønssammensætning.

JH viste gevirsamling af udvikling fra spidshjort som et årig til guldmedalje hjort som 7-årig. Det blev drøftet, at en hjort kun kan skydes én gang.

Der var enighed om, at det gav mening og var at foretrække, at hjortene overlevede indtil de var modne.

Næste styregruppemøde 28.08.2025 kl. 19:00. Nr. Esterbølle Skytteforenings klubhus, Smedestræde 8, Nr. Esterbølle, 5400 Bogense